**Propunerile Sindicatului Național Pro Lex**

**la proiectul de OUG privind modificarea Legii nr. 360/2002**

1. **Observații referitoare la proiectul ordonanței de urgență pentru modificarea și completarea Legii nr. 360/2002 privind Statutul polițistului**
2. Având în vedere că încetarea mandatului potrivit ordonanței de urgență intervine în 4 situații diferite astfel cum sunt definite la art. 27^53, propunem **reformularea alin. (1^1) și a literei a) de la același alineat al articolului 27^35, ce vor avea următorul cuprins**:

” (1^1) *Concursul sau examenul organizat pentru ocuparea posturilor vacante prevăzute cu funcțiile de conducere menționate la art. 27^50 se organizează și se desfășoară:*

1. *în ultimele 6 luni înainte de încetarea mandatului în situația menționată la art. 27^53 alin. (1) lit. a*);”
2. Având în vedere că mulți dintre agenții de poliție au absolvit studii superioare, cu diplomă de licență, în domenii specifice muncii de poliție, considerăm că această sursă trebuie exploatată la maxim prin acordarea posibilității legale ca aceștia să participe la concursurile organizate pentru încadrarea funcțiilor de conducere pentru care nu se prevede condiția de vechime anterioară în funcții de conducere.

În acest sens propunem **introducerea, după alin. (2) al articolului 27^35, a alineatului (2^1), cu următorul cuprins**:

” (2^1) *La concursul organizat pentru ocuparea funcțiilor de conducere pentru care nu se prevede condiția de vechime anterioară în funcții de conducere pot participa și agenții cu studii superioare corespunzătoare cerințelor postului*.”

1. Modificarea propusă la pct. 2 atrage necesitatea armonizării reglementării în ce privește acordarea gradelor profesionale categoriei menționate, sens în care propunem **introducerea, după alineatul (5) al articolului 21 din forma actuală a legii, a unui nou alineat, alin. (5^1), cu următorul cuprins**:

” (5^1) *Polițistului care intră în corpul ofițerilor de poliție în condițiile art. 27^35 alin. (2^1) i se acordă gradul profesional prin aplicarea prevederilor alin. (5).*

1. Având în vedere că formularea **alineatului (4) al articolului 27^35** are efectele unei ”sancțiuni” neprevăzută în lege, propunem **reformularea acestuia, cu următorul cuprins**:

” (*4) Prin aplicarea prevederilor lit. b) sau c) ale alin. (1), polițistul căruia i-a încetat mandatul în situațiile prevăzute la art. 27^53 alin. (1) lit. (a) – (d) este numit în funcție conform prevederilor art. 27^31*.”

1. Funcțiile de conducere inferioare celor corespunzătoare ordonatorilor de credite presupun o specializare într-un anumit domeniu, linie de muncă, iar atribuțiile managerial-organizatorice nu sunt atât de pregnante cum sunt la cele de ordonator de credite. Astfel, apreciem că nu se justifică aplicarea regulii mandatului și la acestea. În acest sens, propunem **reformularea art. 27^50 cu următorul cuprins**:

” *Numirea în posturile vacante prevăzute cu funcții de conducere la nivelul ordonatorilor de credite se face pentru un mandat de 4 ani*.”

1. Având în vedere propunerea de la punctul 5 și formularea, într-un mod general, a activităților menționate la alineatele (4) - (10) ale articolului 27^51 ce pare a reproduce un curs de management fără a fi precizate clar niște criterii ce ar trebui avute în vedere, propunem **reformularea alineatelor (1) și (4) – (10), având cuprinsurile de mai jos, și renumerotarea, în mod corespunzător, a alineatelor (11) – (14) de la același articol:**

” *(1) Persoana care are competența de numire a polițistului încadrat pe una din funcțiile prevăzute la art. 27^50 poate dispune verificarea modului de îndeplinire a obligațiilor referitoare la sarcinile, îndatoririle și responsabilitățile care revin ocupantului funcției în ce privește organizarea eficientă, comportamentul și comunicarea, asumarea responsabilităților ți aptitudinile manageriale.*

*(...)*

*(4) La verificarea organizării eficiente a activității vor fi avute în vedere, în principal, următoarele criterii: folosirea adecvată a resurselor umane și materiale, evaluarea necesităților, gestionarea situațiilor de criză, raportul resurse investite - rezultate obținute, gestionarea informațiilor, organizarea pregătirii și perfecționării profesionale și repartizarea sarcinilor.*

*(5) La verificarea comportamentului și comunicării vor fi avute în vedere, în principal, comportamentul și comunicarea cu personalul, alte persoane implicate, alte instituții, mass-media, asigurarea accesului la informațiile de interes public din cadrul instituției și transparența actului de conducere.*

*(6) La verificarea asumării responsabilității vor fi avute în vedere, în principal, îndeplinirea atribuțiilor prevăzute de lege și regulamente, implementarea strategiilor naționale și secvențiale în domeniul de referință.*

*(7) La verificarea aptitudinilor manageriale vor fi avute în vedere, în principal, capacitatea de organizare, capacitatea rapidă de decizie, rezistența la stres, autoperfecționarea, capacitatea de analiză, sinteză, previziune, strategie și planificare pe termen scurt, mediu și lung, inițiativă și capacitatea de adaptare rapidă*.”

1. Având în vedere propunerile de la punctele 5 și 6 propunem **reformularea lit. c) de la alineatul (1) al articolului 27^53, cu următorul cuprins**:

” *c) la constatarea existenței unei situații de exercitare necorespunzătoare a atribuțiilor manageriale privind organizarea eficientă, comportamentul și comunicarea, asumarea responsabilităților și aptitudinile manageriale;*”

1. Având în vedere necesitatea reglementării situațiilor prevăzute la art. 27^25 din forma actuală a legii în care s-ar putea afla polițistul ce este încadrat pe o funcție din cele prevăzute la art. 27^50, propunem **introducerea, după litera d) a alineatului (1) al articolului 27^53, a literei e), cu următorul cuprins:**

”e*) la împlinirea termenului de un an de la suspendarea din funcție dispusă în condițiile art. 27^25 lit. a)-b), dar nu mai târziu de data împlinirii termenului prevăzut la art. 27^50.”*

1. Pentru a recompensa experiența profesională și activitatea desfășurată în timpul mandatului de către polițiștii aflați în situația prevăzută la art. 27^53 alin. (1) lit. a) și care nu au dorit aplicarea prevederilor art. 27^31 din forma actuală a legii, propunem **introducerea unui nou alineat, alin. (3), după alineatul (2) al articolului 27^53, cu următorul cuprins:**

”*(3) Polițiștii cu studii juridice cărora le-a încetat mandatul la împlinirea termenului pentru care au fost numiți în funcții potrivit art. 27^50, pot opta pentru intrarea în avocatură sau notariat, fără examen*.”

1. Având în vedere caracteristicile contractului de leasing imobiliar, contract ce reprezintă o altă modalitate de închiriere a unui imobil și posibilitatea cumpărării acestuia după o anumită perioadă, propunem **reformularea alineatelor (1^2) și (1^4) ale articolului 31, cu următorul cuprins**:

*”(1^2) Polițistul care îndeplinește condițiile de acordare a compensației lunare pentru chirie potrivit alin. (1) sau (1^1) și care contractează un credit ipotecar/imobiliar destinat achiziționării unei locuințe sau încheie un contract de leasing imobiliar/vânzare-cumpărare cu plata în rate a unei locuințe beneficiază de compensația lunară pentru chirie, pe o perioadă ce nu poate depăși durata de derulare a creditului sau a contractului de leasing imobiliar/vânzare-cumpărare cu plata în rate, pentru plata ratei lunare aferente creditului sau contractului ori a unei fracțiuni din această rată. În această situație, compensația lunară pentru chirie se acordă în cuantumul prevăzut la alin. (1), dar nu poate depăși rata lunară aferentă creditului ipotecar/imobiliar sau contractului de leasing imobiliar/ vânzare-cumpărare cu plata în rate.”*

*”(1^4) Pentru persoanele prevăzute la alin. (1^2), sumele reprezentând compensația lunară pentru chirie se justifică cu un contract de credit ipotecar/imobiliar destinat achiziționării unei locuințe sau un contract de leasing imobiliar/ vânzare-cumpărare cu plata în rate a unei locuințe.”*

1. Formularea alineatului (1^1) al articolului 69 reprezintă o contradicție prin ea însăși, având în vedere că, prin trimiterea la alin. (1) lit. j), rezultă că polițistul căruia i-a încetat mandatul, indiferent de motiv, poate cere încetarea raporturilor de serviciu, deși acestea încetează tocmai pentru că nu s-a putu realiza numirea într-o altă funcție.

Având în vedere aceste aspecte, **propunem eliminarea acestui cuprins și înlocuirea sa cu următorul cuprins**, ce va corecta o anumită inechitate ce există, în prezent, între polițiștii beneficiari ai pensiilor militare:

*” (1^1) Polițistul căruia i-au încetat raporturile de serviciu în condițiile alin. (1) lit. i) nu beneficiază de prevederile Legii nr. 223/2015 privind pensiile militare de stat”.*

1. **Propunerile de completare a proiectului de OUG**
2. Acordarea gradului profesional următor a depins și depinde de existența unei funcții corespunzătoare acestuia sau chiar cu trei trepte mai mare, aspect ce asigură polițistului și obținerea următoarelor două grade profesionale.

Astfel, polițistul se află, în permanență, în căutarea unui post care să prevadă și funcția necesară obținerii gradelor profesionale superioare, în detrimentul stabilității și continuității în profilul în care a debutat în carieră.

Pentru eliminarea acestei situații propunem ca nivelul funcției în care este încadrat polițistul să crească, în mod corespunzător, în momentul în care acesta îndeplinește condițiile legale de acordare a gradului profesional următor și să fie eliminată prevederea referitoare la încadrarea acestuia într-o funcție de execuție prevăzută cu grad profesional mai mare până la trei trepte. Astfel, polițistul nu va mai avea ”grija” neacordării gradului profesional următor dar va dispărea și diferența salarială între polițiștii cu grade profesionale și gradație identice dar încadrați pe funcții cu coeficienți diferiți.

În sensul celor prezentate mai sus, propunem:

**Alineatul (1^1) al articolului 16 se modifică și va avea următorul cuprins**:

*”(1^1) Acordarea gradului profesional următor, în cadrul aceleiași categorii, se face în ordinea ierarhică a gradelor.”*

**Alineatul (4) al articolului 22 se modifică și va avea următorul cuprins**:

*”(4) Polițiștii se încadrează în funcții de execuție prevăzute în statele de organizare cu gradele profesionale pe care le dețin.”*

**După alineatul (4^2) al art. 22 se introduce un nou alineat, alin. (4^3), cu următorul cuprins**:

*”(4^3) Coeficientul de ierarhizare al funcției în care este încadrat polițistul va fi corespunzător gradului profesional acordat polițistului prin aplicarea prevederilor art. 16.”*

1. Practica a demonstrat, în nenumărate rânduri, subiectivismul ce caracterizează proba interviu în situația ocupării posturilor vacante prevăzute cu funcții de conducere.

Pentru eliminarea oricăror suspiciuni de favorizare a unui anumit candidat, propunem **modificarea art. 27^38 cu următorul cuprins**:

*”Concursul organizat pentru ocuparea postului vacant prevăzut cu funcție de conducere constă în susținerea unui test scris structurat pe subiecte profesionale, care se înregistrează audio și video.”*

1. Totodată, având în vedere că la art. 22 din forma actuală a legii sunt clasificate funcțiile polițiștilor și se prevede expres că aceștia ”*se încadrează în funcții*”, considerăm că se impune stabilirea clară a diferenței dintre noțiunile de ”*funcție*” și ”*post*” și reformularea tuturor articolelor din lege care se referă la cele două noțiuni, astfel încât să fie eliminată orice confuzie între acestea.